钦定古今图书集成/明伦汇编/闺媛典/第352卷 > 《江妃赋》明·俞安期
## 钦定古今图书集成/明伦汇编/闺媛典/第352卷 > 《江妃赋》明·俞安期

郑交甫，客游于楚，星纪载期，邈焉索处，忽焉以嬉，遘
彼江妃，于汉之涯，微辞相感，谲乎见绐，怀珮既失，灵
迹莫追，五色无主，累日歔欷，王闻而召见，命抽绪而
赋之，乃湛思其授受，髣髴其风仪，爰濡毫而引牍，遂
掞藻而敷辞，其辞曰：“粤青祗之发春兮，草木菀而华
生，仓庚熠其振羽兮，翟鷕鷕而飞鸣，羌余有烟煴之”
思兮，若昧旦欲辨而未明。聊纾徐以游步兮，写羁怀
之怦怦。遂迺遵修术，履神区，江之皋，城之隅。或荡心
以遐瞩，或寄目而踟蹰。休乎汉南之乔木，觏彼东门
之如荼。帷裳成塞，铅黛成林。笑言谐谑，亦各有心。班
坐杂遝，匪我所欣。复有二姝末至，遵彼微行，遗视成
采，扬颜施光。姱容特显，态无定方。划兮若排积晦而
烛龙吐耀，恍乎若拥卿云而文凤惊翔。其轻弱也，绛
气游采丛霄中；其清映也，朗月流景方诸宫。其状则
曲翠随眉，层波溢眦。頳唇欲合，瓠犀微翳。肤肉似丰，
骨法且细屈鬋如玦，髾尾如虿，蟠鬒聿修不屑施。
靥晕琼藻，气吐玉蕤。皦非凝粉，泽岂涂脂。步珠尘而
不动，倚条杨而不攲。仰若寄傲，俯若衔思；众妍屡变，
若合若离。其饰则宝叶扶鬟，镠蕊承足；绳玑络臂，裁
碧耀目。鞶带飞飞，香缨馥馥。簪以黄支之犀，曳以苕
华之玉。纤纨致乎东齐，明锦濯乎西蜀。金缕芸黄，离
罗微绿。腰约绮裳，项围绣襮。袂举扬绡，襟垂掩縠。表
里交映，参差相属。其佩则北荒之明月，木难之夜光。
英英粲粲，焜焜煌煌。鉴容益媚，当暑招凉。尔乃躧行
则芳躅并进，少顷则衫袖交联。双颜合美，异体同妍。
回飙欲举，皓腕相牵。既振迅以辞避，复矜顾而回旋。
若将迎而欲却，类含意而待宣。余斯时也，目转注而
不定，魂摇曳而翾翻。欲迫之而恐逝，惧招之而不前。
冀承间而送款，复投会以告虔。歌曰：“遭子于汉之皋
兮，我心劳兮。愿有要兮子之佩，烂昭昭兮。”于是丽姝
安轨正义，情会体近，步整若迟，履轻若敏。解彼明珠，
爰赴所请。口鲜违辞，色无微愠。举而授受，其光清炯；
握之分明，怀之谛审。既而意警神超，气愉愿适。行才
十步，时仅顷刻，再探怀中，佩已旋失。剑云善亡，珠岂
生翼。回瞻丽姝，亦不可觌。即蹇修无由以通辞，罔象
不可以求索矣。羲轮既颓，望舒将御，伫立𢠳惘，尚希
神遇。居人问之，余告之故。彼曰：“噫嘻，此江妃也。出而
遨游，不可逑也。人祇异轨，毋尔思也。”始乃循来陌，曳
归策。颜蕴勃，趾踧踖。疑结梦之乍还，逮衔憾而未释。
楚王曰：“子怀惸惸，亦既劳止。楚国虽隘，幅员二千，岂
无其人，惟肖彼美。试求得之，愿以赐子。